Hudacký, Ján, poslanec NR SR (2014-02-13):
Ďakujem pekne, pani predsedajúca. Vážení kolegovia, vážení členovia vlády, dámy a páni, ale predovšetkým vy, občania Slovenskej republiky, pretože napriek tomu, že mnohí teraz skôr pozerajú na hokej, ale ja si myslím, že, a odporúčam vám to, aby ste si to potom pozreli aj zo záznamu, rozpravu k tomuto bodu dnešnej mimoriadnej schôdze vzhľadom na to, že sa jedná o vaše peniaze, o verejné zdroje, ktoré takýmto spôsobom boli ochudobnené a ktoré mohli v podstate mať ďaleko pozitívnejší dopad na vás, na občanov, na ľudí tejto krajiny. Dnešná mimoriadna schôdza nie je o prezidentskej kampani, ako tu hovoril pán premiér. Prakticky táto schôdza nemusela dneska byť, ak by vládni poslanci boli odsúhlasili, či už extra bod do riadneho zasadnutia parlamentu, do schôdze, alebo mimoriadnu schôdzu. Mohli sme si vydiskutovať tento problém a myslím si, že by sme sa boli ďaleko posunuli dopredu, čo sa ešte dá s týmto robiť, ako vyšetriť, ako ešte urobiť nejaké kroky, aby tí, ktorí neoprávnene získali tieto zdroje, aby ešte s týmto procesom, bol nejaký vratný, teda možnosť vrátiť veci na pravú mieru. Slovensko, ako aj mnoho krajín sveta, vstúpilo do systému obchodovania s emisiami, ktorého cieľom bolo skutočne eliminovanie škodlivých plynov a znížiť dopady na životné prostredie, predovšetkým CO2. Krajiny, ktoré sú schopné znížiť vypúšťanie týchto škodlivín, týchto škodlivých plynov a mali nejaké stanovené kvóty pre tieto emisie, mohli samozrejme tieto, časť týchto kvót predávať a tým si vylepšovať samozrejme svoju bilanciu v súvislosti s verejnými zdrojmi. Slovensko, ako som už uviedol, nevyčerpalo svoje pridelené kvóty a mohlo odpredať na medzinárodnom trhu takzvané povolenky na 15 000 ton emisií CO2. Všetko by to teda bolo v poriadku, keby tento obchod bol transparentne realizovaný vládou a zdroje boli získané a využité v prospech ľudí tejto krajiny. Problém je ale v tom, že vláda Roberta Fica v roku 2007 si upravila zákon v súvislosti s obchodovaním s emisiami a zaradila možnosť realizácie takýchto obchodov cez sprostredkovateľov, čiže prakticky dala voľný priestor svojim kšeftárom tak, aby sa obohatil niekto iný a nie aby to bolo v prospech tejto krajiny. Kauza predaja emisných kvót je dôsledkom podozrivého predaja našich nevyužitých emisných kvót na CO2 sprostredkovateľskej firme Interblue Group. Prípad vzbudil pozornosť v podstate až po tom, čo vyšlo najavo, že Slovensko tieto kvóty mohlo predať ďaleko výhodnejšie, ako to urobili či už Česi alebo, alebo iné krajiny, ale predovšetkým, ale predovšetkým ešte tam bolo podozrenie, že Interblue Group má podozrivé vlastnícke pozadie. Japonci, ktorí prejavili záujem odkúpiť si tieto povolenky pre svoje elektrárne na emisie, vo februári 2008 sa objavili na Slovensku a začali rokovať s ministerstvom, so zástupcami ministerstva životného prostredia, žiaľ, v podstate tam sa dozvedeli informáciu, že vláda to nepredáva sama, ale že využije sprostredkovateľov, a teda spomínanú firmu Interblue Group. Vláda Roberta Fica zavádzala verejnosť v roku 2008, koncom teda roku 2008, že ak emisie do konca roku 2008 nepredá, príde o ne. Bola to samozrejme lož, ale na jej základe v decembri 2008 Slovensko umožnilo garážovej firme odpredať prvých 15 mil. ton za cenu 5,05 eura na tonu, hoci v tomto čase mali približne dvojnásobnú hodnotu. A dokonca pán premiér, aby zabránil teda, aby sa tento obchod neuzavrel, tak, tak odvolal pána ministra Chrbeta len preto, aby teda tento obchod pokračoval ďalej. Interblue Group povolenky na emisie hneď predal japonskej sprostredkovateľskej firme Asuka Green Investment za 8,2 eura za tonu. A tá garážová firma Interblue Group vlastne nepotrebovala žiadny vlastný kapitál na to, aby mohla tieto povolenky kúpiť, a prakticky len sprostredkovala tento obchod, čo jej vyniesol takmer 47 mil. eur. Myslím si, že to je skutočne dobrý obchod a asi by sme si vedeli predstaviť všetci takúto „dobrú“ investíciu, ale nevýhodnú investíciu pre, pre túto krajinu. Keďže to išlo cez švajčiarske banky, švajčiarske úrady spozorneli, lebo tamojšie banky upozornili na netradičný pohyb peňazí, keď jeden deň príde vám na účet 123 mil. eur z Japonska, na druhý deň odíde zas 76 mil. eur na Slovensko. A tak vtedy švajčiarske úrady sa skutočne zamerali na tento obchod a pozorne sledovali, kam pôjde tých zvyšných 47 mil. Preto aj existujú tie kópie, ktoré má aj teraz slovenská polícia. Mne je v podstate jedno, a boli tu ukazované organogramy a kto všetko. V podstate ten problém je v tom, že Slovensko, ľudia tejto krajiny, teda verejné zdroje boli ochudobnené o 47 mil. eur, čo sme mohli využiť ďaleko efektívnejšie v prospech konkrétnych projektov na, či už je to v sociálnej oblasti alebo v iných sektoroch. Dokonca Slovensko pri tomto obchode prišlo zhruba viac ako o tých 47 mil. eur, pretože my sme mohli predať tieto povolenky za ďaleko výhodnejších podmienok. A hovoril som že niektoré krajiny, ako Česko, Ukrajina ich predávala za 10 eur za tonu a dokonca Maďari takmer za 13 eur, čo vlastne by bol výnos okolo až 75 mil. eur, keby sme išli do dôsledkov. A preto zlyhanie prvej vlády Roberta Fica spôsobilo, že špekulanti obrali občanov tejto krajiny, ako som spomínal, možno až o tých 75 mil. eur. Sociálna vláda cez svoje kšefty obrala teda, a teraz sa obraciam skutočne k občanom tejto krajiny, predovšetkým obrala dôchodcov povedzme tejto krajiny o jeden ďalší vianočný príspevok. V roku 2013 Sociálna poisťovňa vyplatila vianočné príspevky spolu v sume 68,5 mil. eur, čo len korešponduje s tým objemom peňazí, ktoré sme stratili práve z tohto predaja. Tak isto obrala vás, občania, o možnosť povedzme znížiť ceny potravín hypoteticky o 2 percentuálne body a teda pomoc predovšetkým sociálne slabým občanom, keďže zníženie o 2 percentuálne body by súviselo s nákladmi cirka okolo 35 až 45 mil. eur. Obrala vás, živnostníci, o možnosť navýšenia odvodov na jeden celý rok. Od januára napríklad sa zvýšili minimálne odvody približne o 25 eur mesačne. Ak by tieto zvýšené odvody neboli, tak vláda by mohla vlastne kryť z týchto zdrojov cirka v objeme 50 mil. eur. Obrala učiteľov materských, základných a stredných škôl o možnosť zvýšiť ich platy o 5 percent. Predpokladané zvýšenie by malo dopad na rozpočet približne vo výške, vo výške 70 mil. eur. Stále hovorím, čo by sa dalo urobiť za tých 70 mil. eur, o ktoré prišla táto krajina. Obrala študentov o možnosť poskytnúť sociálne štipendiá vo výške 270 eur mesačne 5600 študentom po dobu päť rokov štúdia. To by vychádzalo cirka na 75 mil. eur. Obrala rodičov o možnosť zvýšiť rodičovský príspevok o 42 eur mesačne, čo by predpokladalo tak isto náklady, ktoré by sa dotýkali asi v tom objeme cirka tých 70 mil. eur ročne. A obrala zdravotné sestry o možnosť tak isto zvýšiť platy, ktoré by ročne predpokladali náklady 77 mil. eur. Nehovorím to preto, aby som tu nejak populisticky si, zlepšoval si svoju pozíciu alebo pozíciu opozície, hovorím to preto, aby občania tejto krajiny si vedeli predstaviť, čo je to 70 mil. eur. Čo je to ten objem 70 mil. eur, ako by správna vláda, správny premiér mali využiť každú jednu korunu, každé jedno euro na to, aby pomohli občanom tejto krajiny. Hovorím to preto a len preto. Toto je výsledok zlyhania vlády pána Fica. Pán premiér nesie politickú zodpovednosť za rozhodnutie podporiť špekulantov v tomto obchode. Pán premiér nesie zodpovednosť za nezastavenie tejto kauzy, keď ešte bol na to čas. No a pán premiér nesie aj politickú zodpovednosť, aj za to, že neposkytoval dostatočné relevantné informácie vlastne inštitúciám, ale teda aj poslancom Národnej rady, aj Národnej rade ako takej, aby sa táto kauza dôsledne vyšetrila. Pred tým, než skončím, dovoľte mi ešte dodatočne reagovať na jeden fakt, ktorý tu spomenul pán premiér, ktorý síce hovoril o všetkom možnom, len nie o tejto kauze, a ja som nestihol reagovať vo faktickej poznámke. Okrem toho teda pán premiér povedal, že sme si nevšimli, že vláda ako jedna z prvých v Európskej únii podpísala tzv. partnerskú dohodu, ktorá obsahuje podmienky pre čerpanie zdrojov zo štrukturálnych fondov na roky 2014 až 2020. No ja by som sa teda týmto faktom absolútne nechválil. Je dokonca smutné a je to teda, žiaľ, smutný fakt, že poslanci Národnej rady a iné relevantné inštitúcie nemali možnosť si všimnúť tento závažný fakt a vstupovať priebežne do procesu kreovania podmienok pre čerpanie európskych zdrojov, keď hovoríme o 13,5 mld. eur, ako budú podmienky nastavené na ďalších sedem rokov, aby sme efektívne vedeli vyčerpať, aby v rámci týchto podmienok bolo jasné, kto bude oprávneným žiadateľom, v akých objemov budú tieto zdroje pridelené a alokované na jednotlivé sektory, čo všetko, ako chceme využiť tieto zdroje, aký bude mechanizmus čerpania a tak ďalej. Prakticky sme v situácii, ako sme boli pred siedmimi rokmi v roku 2006, keď prvá Ficova vláda schválila takisto určitý strategický materiál, vtedy to bol strategický referenčný rámec, v ktorom si takisto nastavila nejako tie podmienky, a potom sme sa len čudovali, že ako je problém pre niektoré relevantné skupiny, či už sú to neziskové organizácie alebo živnostníci, niektorí podnikatelia, cirkvi, že sa nenašli medzi oprávnenými žiadateľmi a potom samozrejme boli diskriminované, nemohli čerpať tieto zdroje. V podstate sme v obdobnej situácii aj teraz, keď pán premiér nám oznámil, že teda podpísal partnerskú dohodu, no ale v podstate asi v tom zmysle, že nás postavil pred hotovú vec. Podpísali sme, čudujte sa a zvyknete si. Vážení občania, vážení kolegovia, ja tu nechcem robiť na záver nejaké súdy. A predovšetkým vyzývam občanov tejto krajiny, aby si urobili sami úsudok v súvislosti s touto rozpravu, kde asi tá pravda je. Ja si myslím, že zaznelo tu strašne veľa faktov na to, aby každý rozumný občan tejto krajiny si vedel urobiť správny úsudok. A teda aj o podiele vlády Roberta Fica a samotnom podiele premiéra Roberta Fica na tejto kauze. Ďakujem pekne za pozornosť.